## Rafael Álvarez ‘El Brujo’ conjura Medea, Èdip, Antígona i Hècuba en Sagunt a Escena

*** El veterà dramaturg i actor representarà en el Teatre Romà un monòleg d’humor sobre el destí en la tragèdia grega
* El cap de setmana es completa amb l’espectacle de teatre i circ *L’appel du vide*, de Siroco Cía., en la glorieta de Sagunt**

El festival Sagunt a Escena, organitzat per la Conselleria de Cultura, Educació, Universitats i Ocupació, a través de l’Institut Valencià de Cultura (IVC), ha programat este cap de setmana un dels actors més carismàtics de l’escena espanyola gràcies als seus monòlegs plens d’humanitat, humor i saviesa, Rafael Álvarez ‘El Brujo’.

El 3 d’agost visita el Teatre Romà amb l’espectacle unipersonal *Iconos o la exploración del destino*, en el qual reflexiona sobre l’esdevindre. Per l’escenari desfilaran Medea, Èdip, Antígona i Hècuba.

“L’exploració ve de la mà d’una exposició comparada del destí, esta força determinant en la vida dels herois tràgics, i així mateix, en els relats de la mitologia hindú, en què el concepte de karma inclou el de llibertat en el dinamisme del destí”, avança l’artista cordovés, recentment guardonat amb el Premi Corral de Comedias del Festival d’Almagro.

Tots estos ingredients van intercalats amb experiències autobiogràfiques del mateix autor i actor, a manera de paròdies d’humor, amb elements didàctics.

La proposta és la tercera part d’una trilogia que es completa amb *Esquilo, nacimiento y muerte de la tragedia* i *Los dioses y Dios*. Les tres giren entorn de la tradició oral dels relats mitològics sobre els quals es construïxen les grans tragèdies gregues. Al mateix temps, en tots, el llenguatge i els recursos de la comèdia es confronten amb els arguments dels drames clàssics més coneguts.

**La crida circense del buit**

A les representacions programades en el monument nacional, Sagunt a Escena suma les previstes en els carrers, places i altres espais de Sagunt davall del paraigua de l’Off Romà.

El 4 d’agost, Siroco Cía. representarà en la glorieta el seu *L’appel du vide*, que traduït vol dir ‘crida del buit’, forma poètica que tenen els francesos d’explicar el vertigen que sentim davant l’enorme poder de prendre una decisió que pot canviar completament la nostra vida. Este espectacle de circ i teatre inclou disciplines com la bàscula coreana, ports acrobàtics i acrodansa.

Siroco és un projecte multicultural que integra diferents nacionalitats i generacions. Més enllà de l’artístic, és un projecte de convivència i creació que advoca pel suport mutu i la tolerància.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València. En la seua 41 edició, se celebra de l’1 al 25 d’agost de 2024 en el Teatre Romà i altres espais de Sagunt. Les entrades d’espectacles del Teatre Romà poden adquirir-se en la [pàgina web de l’IVC](http://saguntaescena.ivc.gva.es/) i també en les taquilles físiques del Teatre Rialto a València i de l’Ajuntament de Sagunt.

La cita cultural compta amb el patrocini de Sagunt és Viu, la Regidoria de Turisme de Sagunt, Turisme de la Generalitat, Caixa Popular, l’Autoritat Portuària de València, Saggas i Fertiberia. A més, col·laboren Adetursa, NPS, Valencia Plaza, Coca-Cola, Rodalia Renfe, Adif i Tiendas de la Estación.

Fecha: 02/08/2024